**Dôvodová správa**

**A. Všeobecná časť**

Cieľom vládneho návrhu zákona je pokračovať v podpore rodičov detí, ktorí pred nástupom na materskú dovolenku vykonávali zárobkovú činnosť a boli nemocensky poistení, a to zvýšením percentuálnej sadzby materského zo súčasných 70 % denného vymeriavacieho základu na 75 %. Vplyvom predmetného opatrenia budú mať osoby poberajúce materské nárok na približne 100 % čistého príjmu, ktorý dosahovali pred vznikom nároku.

Predkladaný vládny návrh zákona bude mať tak, ako vyplýva z doložky vybraných vplyvov, pozitívny vplyv aj negatívny vplyv na rozpočet verejnej správy a pozitívne sociálne vplyvy. Ostatné vybrané vplyvy sa nepredpokladajú.

Vládny návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade aj s právom Európskej únie.